Леда Милева
Тайна

chitanka.info

Райна ми пошепна в час:

— Нещо тайно зная аз —

че дружината ще прати

утре двама делегати,

за да поздравят в Обзор

важен пионерски сбор!

На съседа си отдясно

аз предадох полугласно,

че дружината ще прати

трима свои делегати

на не знам какъв конгрес

в София — и още днес.

А съседа след минута

своята съседка сбута,

каза:

— Десет делегати

днес дружината ще прати —

гордост е за нас това —

чак на фестивал в Москва!

Плъзна тайната навред

от съседка на съсед

и достигна като птица

до последната редица,

че дружината ще прати

сто и двайсет делегати

през Сибир и през Алтай

във далечния Китай!

Е, не е беда, че Райна

ми пошепна малка тайна,

че опашка й порасна

от мълвата полугласна,

но — че тайната дълбока

ни попречи на урока.

В час учителката пита:

— Де се произвежда тор? —

Райна каза й:

— в Обзор!

— За какво предавах днес? —

Аз отвърнах:

— За конгрес!

— Де е твоята глава? —

А съседът ми:

— в Москва!

— Кой е виждал язовир? —

Някой викна:

— Аз, в Сибир! —

И изтърсихме накрай,

че Марица е в Китай.

А учителката? — Тя

двойчици ни завъртя,

десет двойки-делегати

до бащите ни изпрати.

И за наша скръб безкрайна

двойките не бяха тайна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.